| Kadagių slėnis |
| --- |
| botaninis-zoologinis draustinis |
| Pažintinio tako pradžia Pažintinio tako pradžia |
| **Vieta:** | Arlaviškės, Taurakiemio seniūnija, Kauno raj. Lietuvos vėliava Lietuva |
| 

Žemėlapis rodantis Kadagių slėnis vietą.Kadagių slėnis

  |
| **Koordinatės:** | 54°48′49.35″ š. pl. 24°10′47.35″ r. ilg.﻿ / ﻿54.8137083°š. pl. 24.1798194°r. ilg.﻿ / 54.8137083; 24.1798194Koordinatės: 54°48′49.35″ š. pl. 24°10′47.35″ r. ilg.﻿ / ﻿54.8137083°š. pl. 24.1798194°r. ilg.﻿ / 54.8137083; 24.1798194 |
| **Plotas:** | 0,05 km² |
| **Įkurtas:** | 2004 m. |

**Kadagių slėnis** – botaninis draustinis Arlaviškių kaimo (Taurakiemio sen. Kauno raj.) pakraštyje, stačiame Nemuno kilpos šlaite apaugęs paprastaisiais kadagiais. Slėnis yra Arlaviškių botaninio draustinio dalis.

Geografija
----------

Priklauso Kauno marių regioniniam parkui. Kadagių slėnis yra Šilėnų girininkijos 61, 62 kvartaluose. Tai savaiminės kilmės paprastaisiais kadagiais apaugęs Kauno marių šlaitas. Kadagynas veši šalia **Ronakalnio**, vienos gražiausių Nemuno slėnio atodangų. Tai vienintelė vieta slėnio pažintiniame take, kur galima visiškai priartėti prie marių pakrantės su būdingomis įsigraužusiomis Nemuno griovomis.

Slėnis pasiekiamas vykstant rajoniniu keliu  **1901**  Vaišvydava–Piliuona–Pakuonis–Pabališkiai  Piliuonos kryptimi. Toliau vykstama keliu  **1938**  Piliuona–Tursonas–Arlaviškės  iki Viršužiglio, ten pasukant pagal nuorodas į Arlaviškes ir Kadagių slėnį.

Istorija
--------

Prieš šimtmetį kadagynas užėmė apie 9 ha. 1958 m. ruošiantis užtvenkti Nemuną, buvo nuspręsta skubiai apželdinti šlaitus, tokiu būdu juos apsaugant nuo vandens erozijos. Be to, šaltiniuotuose šlaituose pavasario polaidžio metu ar po didesnių liūčių susidarydavo nedidelės nuošliaužos. Miškininkai šiam darbui turėjo tik trejus metus, todėl buvo imama iš visų medelynų viskas, ką buvo galima paimti, nesiaiškinant, kaip invazinės rūšys paveiks natūralią aplinką. Pastačius užtvanką, apie pusė kadagyno atsidūrė po vandeniu.

1992 m. įkūrus marių regioninį parką, dėl unikalaus kadagių slėnio ir aplinkinių teritorijų gamtinės įvairovės buvo išskirtas Arlaviškių botaninis draustinis. 2004 m. įsteigta Arlaviškių kadagyno „Natura 2000" teritorija, kurioje akivaizdžios kadagyno, šaltinių su besiformuojančiais tufais, stepinių pievų buveinės. Vėliau sudarytas gamtos tvarkymo planas, pagal kurį buvo naikinamos svetimų žemių medžių ir krūmų rūšys, sudarant kuo geresnes sąlygas retiems augalams ir kadagiams augti.

Pažintinis takas
----------------

Slėnio šlaitas
*Pagrindinis straipsnis – Arlaviškių botaninis draustinis*.
Kadagių slėnio viršutinėje dalyje, ant skardžio krašto įrengtas pažintinis pėsčiųjų takas. Tai atlikta 2010 m. įgyvendinant Valstybinės saugomų teritorijų tarnybos vykdomą projektą „Saugomų teritorijų tvarkymas (I etapas)". Visas takas yra 1,3 km ilgio, tame tarpe – 501 m pakylėto lentinio tako. Už jo prasideda įprastas miško takelis, supamas prieš 50 metų pasodinto miško želdinių juostos.

Take įrengta minimali rekreacinė įranga lankytojams su slėnio apžvalgos aikštelėmis, jis pritaikytas neįgaliesiems. Įrengti gruntiniai laiptai šlaite, 6 informaciniai ir 1 teminis stendas, nukreipiančiosios rodyklės. Atlikti gamtos sutvarkymo darbai – miško retinimas, svetimų žemių augalų kirtimai. Nuo tako atsiveria marių kraštovaizdis su natūralia augmenija apaugusiomis salomis bei pusiasaliais, kitame krante ant kalvelių boluojančiomis pavienėmis sodybomis.

Kadagynas
---------

### Tvarkymo darbai

Slėnis prieš žiemą
Skubotai želdinant Nemuno šlaitus, nauji augalai ėmė stelbti kadagius, šie ėmė skursti ir nykti. Teko sudėtingomis sąlygomis ant stačių šlaitų šienauti ir naikinti bei išgabenti amerikinius uosius, raugerškius, alyvas, erškėčius, sedulas. Dubravos mokomoji urėdija ateityje planuoja kadagyne apgyvendinti bandą ožkų. Tikimasi, kad jos maitintųsi slėniui nereikalinga augmenija, vengdamos tik spygliuotų kadagių.

### Augmenija

Kadagių slėnio šlaituose aptinkama įvairiausių augalų. Daugelis jų itin reti. Augalams sąlygos čia iš tiesų unikalios, nes šlaito atokaitoje įšilęs oras atsimuša į mišką, todėl visi žolynai klesti, tankiu sodriu kilimu nuklodami žemę. Prie pat pažintinio tako aptiktas ir labai retas visoje Europoje gauruotasis gvazdikas. Perėjus taką, patenkama į unikalią ąžuolų ir liepų giraitę. Netoliese anksčiau žmonių ganytose pievose užveistas maumedynas su nedidelėmis įvairesnės augalijos salelėmis.

Vidurio Lietuvoje, priešingai nei Dzūkijos miškuose, retai galima aptikti natūraliai vešinčius kadagius, tačiau šioje vietovėje jais apaugęs visas slėnis. Jį sudaro apie 5 ha plotą užimantys krūmynai, kuriuose vyrauja kadagiai. Status šlaitas apaugęs gausia bei reta žoline augmenija ir kadagiais, suvešėjusiais vietovėje maždaug prieš 90 metų. Įprastai kadagynų buveinės formuojasi karbonatinių uolienų turtinguose dirvožemiuose ir išsidėsto upių, ežerų šlaituose arba paežerėse, kur dirvožemiai yra susidarę ant ežerinės kilmės kalkinių darinių – tufų. Tokios kilmės yra ir Arlaviškių kadagynas. Dauguma kadagių turi labai vaizdingas lajų formas – nuo vėduokliškų iki siaurų įvairaus aukščio kolonų.

Išskirtinė kadagyno ypatybė yra oro grynumas, nes kadagys – vienintelis augalas Lietuvoje, išskiriantis ypatingai daug fitoncidų (dezinfekuojančių ir gydančių medžiagų).

Taip pat skaitykite
-------------------

* Paprastasis kadagys
* Lietuvos miškai
* Sąrašas:Lietuvos medžiai ir krūmai
* Sąrašas:Lietuvos pažintiniai takai

Šaltiniai
---------

1. ↑  Kadagyno augmenija
2. ↑  Šimtamečio kadagyno formavimosi istorija[neveikianti nuoroda]

Nuorodos
--------

|  |  |
| --- | --- |
|  | **Vikiteka: Kadagių slėnis** – vaizdinė ir garsinė medžiaga  |

* Delfi: Kadagių slėnio fotoalbumas[neveikianti nuoroda]
* Kadagių slėnio pažintinis takas
* Naujo tako krikštynos Arlaviškių botaniniame draustinyje Archyvuota kopija 2016-03-05 iš Wayback Machine projekto.
* Lankytinos vietos. Kadagių slėnis
* Kadagių slėnis

|  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Ž • A • RKauno rajono savivaldybės saugomos teritorijos |
| --- |
|  |
| Valstybiniai rezervatai | 
Dubravos rezervatinė apyrubė |
|  |
| Regioniniai parkai | 
Kauno marių regioninis parkas • Panemunių regioninis parkas |
|  |
| Valstybiniai draustiniai | 
Aluonos hidrografinis • Dubysos ichtiologinis • Jiesios kraštovaizdžio • Kamšos botaninis-zoologinis • Karklės ichtiologinis • Lapių geomorfologinis • Liekės kraštovaizdžio • Nerėpos entomologinis • Nevėžio kraštovaizdžio • Novaraisčio ornitologinis • Paštuvos botaninis • Ringovės entomologinis |
|  |
| Biosferos poligonai | 
Babtų-Varluvos miškų • Labūnavos miško • Padauguvos miško |
|  |
| Gamtos paminklai | 
Stavidvario (Drąseikių) atodanga |
|  |
| Valstybiniai gamtos paveldo objektai | 
Dubravos arboretumas • Dubravos dvyniai • Girionių parkas • Kalniškių konglomeratų atodanga • Karalgirio akmuo • Karvelių ąžuolas • Liepa „Motinėlė" • Žiglos maumedis • Žiegždrių atodanga |
|  |
| Savivaldybės gamtos paveldo objektai | 
Ąžuolas „Galiūnas" • Nevėžio dvilypis ąžuolas • Šilagirio pušis • Vaičiūnų klevas • Žiegždrių liepa |

 |